6.5.

Diagnostické signály 6.5.1. Vyhradené 6.5.1.1. Pri stanovení prvej poruchy ktoréhokoľvek komponentu alebo systému, sa musia stabilizované prevádzkové podmienky motora v danom čase uložiť v pamäti počítača. Ak následne nastane porucha palivového systému alebo zlyhanie zážihu, každé predtým uložené stabilné údaje sa nahradia zodpovedajúcimi údajmi o poruche palivového systému alebo zlyhaní zážihu (podľa toho, ktorý prípad nastane skôr). Uložené údaje o prevádzkových podmienkach motora musia obsahovať minimálne vypočítanú hodnotu zaťaženia motora, otáčky motora, hodnoty týkajúce sa úpravy (zmesi) paliva (ak sú k dispozícii), tlak paliva (ak je k dispozícii), rýchlosť vozidla (ak je k dispozícii), teplotu chladiacej kvapaliny, tlak v sacom potrubí (ak je k dispozícii), regulovanú alebo neregulovanú prevádzku (ak je k dispozícii) a poruchový kód, ktorého aktivácia vyvolala ukladanie údajov. Výrobca si musí ako stabilné údaje vybrať také údaje, ktoré sú z hľadiska nasledujúcich opráv najvhodnejšie. Vyžaduje sa uloženie len jednej série stabilných údajov. Výrobcovia si môžu zvoliť uchovávanie doplnkových sérií údajov za predpokladu, že aspoň požadovaná séria sa môže dať čítať univerzálnym čítacím (skenovacím) prístrojom, ktorý spĺňa špecifikácie uvedené v bodoch 6.5.3.2 a 6.5.3.3 tohto doplnku. Ak sa poruchový kód, ktorý spôsobil uloženie daných údajov, vymaže v súlade s bodom 3.8 tejto prílohy, môžu sa vymazať aj uložené prevádzkové údaje motora. 6.5.1.2. Okrem požadovaných informácií o stave motora v danom okamihu sa prostredníctvom sériového portu na normalizovanom spojovacom konektore musia na požiadanie sprístupniť nasledujúce signály, ak sú informácie o stave motora prístupné na palubnom počítači alebo sa dajú stanoviť s využitím informácií prístupných na palubnom počítači: diagnostické poruchové kódy, teplota chladiacej kvapaliny motora, stav systému regulácie paliva (regulovaný, neregulovaný, iný), úprava paliva, časovanie predstihu zážihu, teplota nasávaného vzduchu, tlak vzduchu v sacom potrubí, prietok vzduchu, otáčky motora, výstupná hodnota snímača škrtiacej klapky, prívod sekundárneho vzduchu (pred vstupom, za vstupom, atmosférický), vypočítaná hodnota zaťaženia motora, rýchlosť vozidla a tlak paliva. Signály sú udávané v normalizovaných jednotkách podľa špecifikácií uvedených v bode 6.5.3 tohto doplnku. Skutočné signály sa musia jasne odlišovať od štandardne nastavených alebo núdzových signálov. 6.5.1.3. V prípade všetkých systémov regulácie emisií, pre ktoré sa vykonávajú špecifické palubné vyhodnocovacie skúšky (katalyzátor, kyslíkový snímač atď.), s výnimkou zlyhania zážihu, monitorovania palivového systému a celkového monitorovania komponentov, sa výsledky posledných skúšok vykonaných na vozidle a limity, s ktorými je systém porovnávaný, musia sprístupniť prostredníctvom sériového rozhrania normalizovaného konektora dátovej linky podľa špecifikácií uvedených v bode 6.5.3 tohto doplnku. V prípade monitorovaných komponentov a systémov vyňatých podľa prvej vety musia byť prostredníctvom spojovacieho konektora k dispozícii údaje o výsledkoch poslednej skúšky týkajúce sa rozhodnutia o vyhovení/nevyhovení. Všetky údaje, ktoré sa majú uchovávať vo vzťahu k prevádzkovej výkonnosti systému OBD podľa ustanovení bodu 7.6 tohto doplnku sa musia sprístupniť prostredníctvom sériového rozhrania normalizovaného spojovacieho konektora podľa špecifikácií uvedených v bode 6.5.3 tohto doplnku. 6.5.1.4. Požiadavky na systém OBD, podľa ktorých sa vozidlo osvedčuje (t. j. príloha 11 alebo alternatívne požiadavky špecifikované v bode 5 tohto predpisu), a hlavné systémy regulácie emisií monitorované systémom OBD v súlade s bodom 6.5.3.3 tohto doplnku musia byť sprístupnené prostredníctvom sériového rozhrania normalizovaného spojovacieho konektora podľa špecifikácií uvedených v bode 6.5.3 tohto doplnku. 6.5.1.5. Pre všetky typy vozidiel uvedených do prevádzky musí byť prostredníctvom sériového portu normalizovaného spojovacieho konektora dostupné kalibračné identifikačné číslo softvéru. Kalibračné identifikačné číslo softvéru sa poskytuje v normalizovanom formáte. 6.5.2. V prípade diagnostického systému regulácie emisií sa počas poruchy komponenty nemusia posudzovať, ak by takéto posudzovanie viedlo k riziku z hľadiska bezpečnosti alebo k riziku zlyhania komponentu. 6.5.3. Prístup k diagnostickému systému regulácie emisií musí byť normalizovaný a neobmedzený a musí zodpovedať nasledujúcim normám ISO a/alebo špecifikáciám SAE. Novšie verzie môžu byť použité podľa uváženia výrobcu. 6.5.3.1. Na spojenie medzi vozidlom a vonkajším diagnostickým prístrojom sa použije jedna z nasledujúcich noriem: a) ISO 15765-4:2011 „Road vehicles – Diagnostics on Controller Area Network (CAN) – Part 4: Requirements for emissions-related systems“ (Cestné vozidlá, diagnostická komunikácia prostredníctvom CAN – Časť 4: Požiadavky na systémy týkajúce sa emisií), 1. februára 2011. 6.5.3.2. Normy používané na prenos informácií relevantných pre OBD: a) ISO 15031-5 „Road vehicles - communication between vehicles and external test equipment for emissions-related diagnostics – Part 5: Emissions-related diagnostic services“, (Cestné vozidlá – Komunikácia medzi vozidlom a vonkajším skúšobným zariadením na diagnostiku vzťahujúcu sa na emisie – Časť 5: Diagnostické služby vzťahujúce sa na emisie) 1. apríla 2011 alebo SAE J1979, 23. februára 2012; b) ISO 15031-4 „Road vehicles – Communication between vehicle and external test equipment for emissions related diagnostics – Part 4: External test equipment“ (Cestné vozidlá – Komunikácia medzi vozidlom a vonkajším skúšobným zariadením na diagnostiku vzťahujúcu sa na emisie– Časť 5: Vonkajšie skúšobné zariadenie), 1. júna 2005 alebo SAE J1978, 30. apríla 2002; c) ISO 15031-3 „Road vehicles – Communication between vehicle and external test equipment for emissions related diagnostics Part 3: Diagnostic connector and related electrical circuits: specification and use“ (Cestné vozidlá – Komunikácia medzi vozidlom a vonkajším skúšobným zariadením na diagnostiku vzťahujúcu sa na emisie– Časť 3: Diagnostický konektor a súvisiace elektrické obvody: špecifikácie a použitie), 1. júla 2004 alebo SAE J 1962, 26. júla 2012; d) ISO 15031-6 „Road vehicles – Communication between vehicle and external test equipment for emissions related diagnostics – Part 6: Diagnostic trouble code definitions“ (Cestné vozidlá – Komunikácia medzi vozidlom a vonkajším skúšobným zariadením na diagnostiku vzťahujúcu sa na emisie– Časť 6: Definície diagnostických poruchových kódov, 13. augusta 2010 alebo SAE J2012, 7. marca 2013); e) ISO 27145 „Road vehicles – Implementation of World-Wide Harmonized On-Board Diagnostics (WWH-OBD)“ [Cestné vozidlá – uplatňovanie celosvetových harmonizovaných požiadaviek na komunikáciu palubných diagnostických systémov (WWH-OBD)], 15. augusta 2012, s obmedzením, že na účely dátového spojenia môžu byť použité len ustanovenia bodu 6.5.3.1 písm. a); f) ISO 14229:2013 „Road vehicles – Unified diagnostic services (UDS)“ [Cestné vozidlá – jednotné diagnostické služby (UDS)] s obmedzením, že na účely dátového spojenia môžu byť použité len ustanovenia bodu 6.5.3.1 písm. a). Normy uvedené v písmenách e) a f) môžu byť použité namiesto normy uvedenej v písmene a) najskôr od 1. januára 2019. 6.5.3.3. Skúšobné zariadenie a diagnostické nástroje potrebné na komunikáciu so systémami OBD musia minimálne spĺňať funkčné špecifikácie uvedené v bode 6.5.3.2 písm. b) tohto doplnku. 6.5.3.4. Základné diagnostické dáta (špecifikované v bode 6.5.1) a dvojsmerné kontrolné informácie musia byť zabezpečené vo formáte a jednotkách opísaných v norme uvedenej v bode 6.5.3.2 písm. a) tohto doplnku a musia byť dostupné s použitím diagnostického nástroja, ktorý spĺňa požiadavky normy uvedenej v bode 6.5.3.2 písm. b) tohto doplnku. Výrobca vozidla poskytne vnútroštátnemu normalizačnému orgánu podrobnosti o všetkých diagnostických údajoch vzťahujúcich sa na emisie, napr. údajoch PID, identifikátoroch monitorov systému OBD, identifikátoroch „test ID“, ktoré nie sú špecifikované v norme uvedenej v bode 6.5.3.2 písm. a) tohto doplnku, ale súvisia s týmto predpisom. 6.5.3.5. Ak je registrovaná porucha, výrobca musí poruchu identifikovať pomocou príslušného kontrolovaného poruchového kódu ISO/SAE uvedeného v jednej z noriem uvedených v bode 6.5.3.2 písm. d) tohto doplnku, ktoré sa týkajú „diagnostických poruchových kódov vzťahujúcich sa na emisie“. Ak taká identifikácia nie je možná, výrobca môže použiť diagnostické poruchové kódy podľa tej istej normy. Poruchové kódy musia byť plne dostupné pre štandardizované diagnostické vybavenie spĺňajúce ustanovenia bodu 6.5.3.3 tohto doplnku. Výrobca vozidla poskytne vnútroštátnemu normalizačnému orgánu podrobnosti o akýchkoľvek diagnostických údajoch vzťahujúcich sa na emisie, napr. údajoch PID, identifikátoroch monitorov OBD, identifikátoroch „test ID“, ktoré nie sú špecifikované v norme uvedenej v bode 6.5.3.2 písm. a) tohto doplnku, ale súvisia s týmto predpisom. 6.5.3.6. Spojovacie rozhranie medzi vozidlom a diagnostickým prístrojom musí byť normalizované a musí spĺňať všetky požiadavky normy uvedenej v bode 6.5.3.2 písm. c) tohto doplnku. Montážna poloha musí podliehať súhlasu schvaľovacieho úradu tak, aby bolo ľahko prístupné pre servisných pracovníkov, ale bolo chránené pred nedovolenou manipuláciou nekvalifikovanými pracovníkmi. 6.5.3.7. Výrobca tiež sprístupňuje, podľa potreby za úhradu, technické informácie potrebné na opravu alebo údržbu motorových vozidiel, pokiaľ sa na tieto informácie nevzťahuje právo duševného vlastníctva alebo pokiaľ nie sú predmetom základného, tajného a vhodnou formou identifikovateľného know-how; v tomto prípade sa nesmie odmietnuť poskytnutie nevyhnutných technických informácií. Oprávnený prístup k takýmto informáciám má každá osoba, ktorej zamestnaním je údržba alebo oprava vozidiel, pomoc pri poruchách na ceste, kontrola alebo skúšanie vozidiel alebo výroba či predaj náhradných alebo doplnkových komponentov, diagnostických prístrojov a skúšobných zariadení.